Hodet er stort og avrundet på formen, med store fasettøyne. Hodet bærer lange og kraftige børster. Det er to par børster i bakhodet, et par kryssende børster bak punktøynene, et par lange børster mellom punktøynene og to store og en liten børste langs innerkanten av hvert fasettøye. De har også kinnbørster fremst på siden av hodet ved munnkanten. Pannen er skitten-gul på farge, resten av hodet er mørkt med gråaktig bestøvning. antennene er tre-leddet og rettet nedover. Det første leddet er ganske kort og knapt synlig, det andre leddet danner en hette over det tredje, ovale eller avrundet firkantede leddet. En fjærgrenet antennebørste sitter festet nær roten på det tredje leddet.